Куржым и лъагъуэм ирокIуэ
Узбекистаным и президент Каримов Ислъам и акъылым икIауэ къыщIэкIынущ — къэралым зыхуегъэхьэзыр Азие Курытым щызэхиублэну зауэм. НэхъапэIуэм абы тепсэлъыхьар IэщIагъэлIхэм я закъуэт. Ауэ американ прессэм США-м и Конгрессым къикIыу къыIэрыхьа хъыбарым тепщIыхьмэ, Каримовыр хуейщ Вашингтон зэрыдэлажьэм зригъэубгъуну.
Конгрессменхэм жаIэ а къэралым иIэ урысей Iэщэр америкэм щащIахэмкIэ зэрахъуэкIыным узбекхэр щIэхъуэпсу. Апхуэдэущ Куржым и президент Саакашвили Михаили къызэрыщIидзауэ щытар. ИужькIэ ар иухащ Урысейм кърищIылIа зауэмкIэ.
Псор нэрылъагъуу йокIуэкI, гу ялъумытэнкIэ Iэмал имыIэу. Ташкент щогугъ Iэщэ лIэужьыгъуэщIэ дыдэхэр Вашингтон къыIихыну — вертолетхэр, бронеавтомобилхэр, жэщым уэзыгъэлъагъу Iэмэпсымэхэр, лагъымхэр, н.къ. Иужь зэманым тепсэлъыхь хъуащ цIыху имысу ягъэлъатэ кхъухьлъатэщIэхэм. Апхуэдэ Iэщэ Урысеидзэм иIэкъым. Ташкент фэ зытрегъауэ ислъамыр тегъэщIапIэ зыщIу зызэщIэзыузэдахэм защихъумэн папщIэ Iэщэ щIэлъэIуу. Ауэ ар зэрымыпэжыр гурыIуэгъуэщ. Американхэм зэрыжаIэмкIэ, «Ислъамхэм къабгъэдэкIыу шынагъуэ гуэри ялъэIэсыркъым Узбекистанми Азие Курытым и адрей къэралхэми». Каримовым IэщэкIэ зызэщIеузадэ Къыргъызымрэ Таджикистанымрэ зауэ ярищIылIэн мурадкIэ. Иужь зэманым Узбекистанымрэ а къэралхэмрэ я зэхущытыкIэхэр хуабжьу зэIыхьащ. Ар къызыхэкIар абыхэм ГЭС абрагъуэхэр щаухуэнкIэ зэрыхъунурщ. ИтIанэ Узбекистаным игъуэтыжынукъым хьэсэхэм щIигъэхьэну псыр.
Къыргъызымрэ Таджикистанымрэ Узбекистаным нэхърэ куэдкIэ нэхъ цIыкIущ икIи, иужьрейм хуэмыдэу, Москва быдэу къыдолажьэ. Пэжщ, щызэгурымыIуи къохъу. Абы ещхь дыдэ къэхъуауэ щытащ Урысеймрэ Куржымрэ зауэм хуэкIуа къаугъэ яку къыдэхъуэн и пэкIэ. Ташкент Тбилиси и щапхъэм теувэмэ, Москва къыргъызхэмрэ таджикхэмрэ ядэIэпыкъун хуей хъунущ. Мыбдеж къарум и мызакъуэу, экономикэ Iэмалхэри къыщагъэсэбэп хъунущ. Япэ щIыкIэ узбек пхъэнкIакIуэ псори я хэку ягъэкIуэжынщ. Узбекхэм фIэкIа зыхэмыт «дивизэ хъыжьэ» къызэрагъэпэщми хъунущ. Iуэхум куууэ хэзыщIыкI Саакашвили Михаил жиIауэ щытар зыщыдгъэгъупщэнкъым. Абы и псалъэхэм ятепщIыхьмэ, 2008 гъэм и шыщхьэIум 58-нэ армэмрэ нэгъуэщI урысеидзэхэмрэ хэту зэуащ куржы 800-м нэблагъэ.
«Аргументы и факты»
